KOMISIJOS REGLAMENTAS (EB) Nr. 169/2008
2008 m. vasario 25 d.
panaikinantis žvejybos pastangų apribojimus ir įpareigojimus registruoti su žvejybos veikla susijusius duomenis ICES 27 ir 28.2 pakvadračiuose 2008 m. pagal Tarybos reglamentą (EB) Nr. 1098/2007, nustatantį Baltijos jūros menkių išteklių ir jų žvejybos būdų daugiametį planą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. rugsėjo 18 d. Tarybos reglamentą (EB) Nr. 1098/2007, nustatantį Baltijos jūros menkių išteklių ir jų žvejybos būdų daugiametį planą bei iš dalies keičiantį Reglamentą (EEB) Nr. 2847/93 ir panaikinantį Reglamentą (EB) Nr. 779/97 (1), ypač į jo 29 straipsnio 2 dalį,
atsižvelgdama į Danijos, Estijos, Suomijos, Vokietijos, Latvijos, Lietuvos, Lenkijos ir Švedijos pateiktas ataskaitas,
atsižvelgdama į Žuvininkystės mokslo, technikos ir ekonomikos komiteto (ŽMTEK) nuomonę,
kadangi:
(1)
Reglamente (EB) Nr. 1098/2007 išdėstytos žvejybos pastangų apribojimų nustatymo Baltijos jūros menkių ištekliams ir su tuo susijusių žvejybos duomenų registravimo nuostatos.
(2)
Remiantis Reglamentu (EB) Nr. 1098/2007, Tarybos reglamento (EB) Nr. 1404/2007 (2) II priede nustatyti žvejybos pastangų apribojimai Baltijos jūroje 2008 m.
(3)
Pagal Reglamento (EB) Nr. 1098/2007 29 straipsnio 2 ir 4 dalis Komisija gali panaikinti tam tikrus žvejybos pastangų apribojimus ir įpareigojimus registruoti su žvejybos veikla susijusius duomenis 27 ir 28.2 pakvadračiuose, jei per paskutinį ataskaitos laikotarpį sugautų menkių kiekis buvo mažesnis nei nustatytas ribinis kiekis.
(4)
Atsižvelgiant į valstybių narių pateiktas ataskaitas ir remiantis ŽMTEK rekomendacijomis, 27 ir 28.2 pakvadračiuose 2008 m. reikėtų netaikyti žvejybos pastangų apribojimų ir įpareigojimų registruoti su žvejybos veikla susijusius duomenis.
(5)
Galutinio sprendimo dėl apribojimų ir įpareigojimų netaikymo atitinkamame pakvadratyje poreikio nebuvo įmanoma pateikti iki Reglamento (EB) Nr. 1098/2007 29 straipsnio 2 dalyje nustatytos galutinės datos, siekiant užtikrinti, kad būtų galima atsižvelgti į naujausią valstybių narių pateiktą informaciją ir kad mokslinės rekomendacijos būtų pagrįstos tiksliausia informacija.
(6)
Reglamentai (EB) Nr. 1098/2007 ir (EB) Nr. 1404/2007 taikomi nuo 2008 m. sausio 1 d. Kad būtų užtikrintas suderinamumas su tais reglamentais, šį reglamentą reikėtų taikyti nuo minėtos datos.
(7)
Šiame reglamente numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1098/2007 8 straipsnio 1 dalies b punktas, 3, 4 ir 5 dalys ir 13 straipsnis ICES 27 ir 28.2 pakvadračiams netaikomi.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2008 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 25 d.